'Regses' spog oor wapens | Rapport
'Regses' spog oor wapens
JOHANNESBURG. – Die vermeende verregse samesweerders wat dié week deur die polisie in hegtenis geneem en van terrorisme en verraad aangekla is, het in selfoon-teksboodskappe gespog dat hulle reeds 54 aanvalsgewere gehad het.'n Bron na aan die ondersoek het eksklusief dié foto's en van die teksboodskappe tussen die regses aan Die Burger gegee.Vier verregses – Mark Trollip, Johan Prinsloo, Hein Boonzaaier en Martin Keevy – het vandeesweek in die hof in Bloemfontein verskyn omdat hulle na bewering die ANC-konferensie met mortiere wou opblaas.Die staat beweer daar was 'n tweede plan om pres. Jacob Zuma, ministers en ANC-hooggeplaastes van naby te skiet.Die mans se verhoor is tot 8 Januarie uitgestel wanneer hulle om borgtog kan aansoek doen.Intussen blyk dit dat lede van dié groep reeds in Januarie vanjaar beplan het om die ANC met mortiere te bestook tydens dié organisasie se eeufeesvieringe in die Bloemfontein-stadion.Hulle kon tóé nie mortiere in die hande kry nie en het hul visier verskuif na die ANC se konferensie wat dié week gehou is, beweer die bron.Dié regses se vermeemde staatsgreep-planne is onlangs op verregse webtuistes uitgeblaker ná 'n binnegeveg tussen militante wat mekaar daarvan beskuldig het dat hulle agente van die staat is.Die ondersoek na die groep se bedrywighede is deur 'n taakspan van die polisie, die staatsveiligheidsagentskap en weermag-intelligensie gedoen.Hulle het 'n agent gehad wat die regse groep geïnfiltreer het.Die ondersoekers het ook vir etlike maande lank SMS-boodskappe tussen die regses onderskep, wat nou die kern uitmaak van die staat se saak teen die vier beskuldigdes.Kort voor die konferensie het een van die regses per SMS gesê: "Jis, jy maak my jaloers, wat skiet julle als?"'n Ander verregse het geantwoord: "LMG, AK, R4, Uzzi, Russian PKM… Daai pel het LMG (ligte masjiengeweer) ens, hy het 54 volle outomatiese gewere."Die Burger het ook insae gehad in die een van die verslae wat die agent aan sy hanteerders in die taakspan gestuur het.Hy sê onder meer dat "bomme gemaak word asof dit gister is" en dat die regses op die punt is om 120mm-mortiere en 155 mm-ammunisie – dit word onder meer deur die G5-kanon gebruik – te bekom.Boonzaaier en Muller was onderskeidelik die president en bestuurslid van die Federale Vryheidsparty, 'n geregistreerde regse party, maar het die aanslag onder die vaandel van die Boere-beskermingsforum beplan.Nog 'n bekende in regse kringe en 'n aartsvyand van Prinsloo, Johan Lubbe, het kort voor die Mangaung-konferensie op 'n regse webblad geskryf Prinsloo en ander beplan "aanvalle op die imperial regime (die ANC)".Prinsloo is 'n begrafnisondernemer en eienaar van RIP Funerals in Springs, terwyl Boonzaaier glo 'n rekenmeester van Centurion is.Prinsloo is 'n oudpolisieman wat aan die voertuigdiefstal-eenheid verbonde was.Die staatsaanklaer, Shaun Abrahams, het tydens die beskuldigdes se verskyning gesê daar is besliste bewyse dat hulle met mekaar gekommunikeer en terreuraanvalle in Bloemfontein beplan het.Die polisie het nie op versoeke vir kommentaar gereageer nie.- Die Burger